
PERSONER SOM HAR BIDRATT TIL HÅNDBOKEN:

Forfattere og NFP vil takke:

•Jan P. Hagberg, prest og lederutvikler for aktiv deltakelse i første fase av arbeidet med håndboken. Kap. 2 bygger på viktige bidrag fra Jan P. Hagberg og kommunikasjonsverktøyet SGL.

•Følgende personer som har sittet i en referansegruppe oppnevnt av NFP og bidratt til faglig innhold og praktisk utforming av håndboken:

-Harald Nikolaisen, Jernbaneverket

-Håvard Skaldebø, Project Business Systems as

-Kari Gro Johanson, Statoil

-Elisabeth Varpe Wallem, Intersoft Management Systems AS

Bakgrunn til forfattere:

• Knut Skattum

-PhD Applied Mechanics, California Institute of Technology 1971.

-Ansatt i Norsk Hydro fra 1975 til 2003.

-Prosjektleder for flere utbyggingsprosjekter i Nordsjøen, bl.a. Oseberg B og C, samt TOGI (Troll Oseberg Gas Injection).

-Proffesor II, BI 1991-1994

• John Hatling

-Cand. Real. fra Universitetet i Oslo 1967.

-Har arbeidet med løsning av forurensningsproblemer fra 1967 til 1982, hovedsakelig i Statens Forurensningstilsyn.

-Ansatt i Norsk Hydro fra 1982 til 2001.

-Kvalitetsleder, prosjektstyringsleder og prosjektleder for utbyggingsprosjekter, spesielt i Nordsjøen.


FORORD

Hensikten med boken er å gi en innføring i prosjekt som arbeidsform. Dette gjøres gjennom beskrivelse av hvordan prosjekter etableres, planlegges, gjennomføres og avsluttes. Det er lagt vekt på å skape forståelse for helheten i et prosjekt, hva som er viktig for å oppnå prosjektsuksess og hvilke fallgruver en bør unngå. Målet er å etablere en felles plattform og forståelse for hvordan prosjekter bør gjennomføres. Det kreves ikke spesielle forkunnskaper eller bakgrunn for å sette seg inn i bokens innhold og få utbytte av den. Boken vil være til nytte for de som deltar i prosjekter og de forskjellige interessenter i og rundt prosjektet.

Håndboken tar utgangspunkt i sentrale, internasjonale og norske publikasjoner i prosjektledelse og holder seg til den terminologi som disse benytter, bl.a.:

•PMI (Project Management Institute) A Guide to the Project Management Body of Knowledge (PMBOK®).

•Prosjektterminologi (Norsk Senter for Prosjektledelse).

Håndboken er enkel og rett på sak. Det brukes mange illustrasjoner og figurer. Den legger vekt på at innsikt i personlige egenskaper og relasjoner og etablering av godt teamarbeid (teamutvikling) er en viktig forutsetning for å få til gode prosjekter.

I tillegg til gjennomgang av arbeidsoppgavene i de forskjellige prosjektfaser, har boken et enkelt, gjennomgående prosjekteksempel som gjelder ombygging og modernisering av en kontorbygning. I dette eksemplet blir det beskrevet konkret hvordan de forskjellige prosjektoppgaver gjøres fra start til prosjektavslutning.

Det meste av innholdet i boken er anvendbart for alle typer prosjekter, og den systematikk og struktur som er beskrevet for prosjektarbeid er allmenngyldig.


BRUK AV HÅNDBOKEN TIL LØSNING AV PROSJEKTOPPGAVER

OPPBYGGING AV HÅNDBOKEN

Håndboken er bygget opp i henhold til den faseinndeling som beskrevet i kap. 1. Fordi godt teamarbeid er en avgjørende forutsetning for prosjektsuksess, har vi i tillegg tatt med et kapittel (kap. 2) om menneskers personlige egenskaper, hvordan team bør settes sammen og hvordan teamarbeid bør foregå.

De enkelte kapitler og delkapitler er strukturert på følgende måte:

•Hensikt:


[image: image] Hensikt:



•Figur som illustrerer hva kapitlet inneholder.

•Beskrivelse av hvordan gjeldende deloppgaver i et prosjekt løses.

•Redegjørelse for hvordan oppgaven er løst i prosjekteksemplet:


OMBYGGINGSPROSJEKTET



•Kort oppsummering av ting som er viktig å huske på og hvilke fallgruver en bør unngå. (Dette gjelder hovedkapitler og de viktigste delkapitler):

•Sentrale ord og begreper er oversatt til engelsk og gitt i parentes.

•Definisjon av sentrale begreper er gitt i vedlegg.

Kapittel 1

Innledning


Hva skjer i arbeidslivet?

Arbeidslivet preges i dag av raske endringer, justeringer og omorganiseringer. Det medfører at den tidligere arbeidsform med en hierarkisk linjeorganisasjon ikke lenger passer så godt som før til mange av oppgavene som skal utføres. Stadig flere oppgaver løses i grupper eller prosjekter av forskjellig slag. Det betyr at de fleste arbeidstakere deltar i prosjektarbeid av en eller annen type og mange får ansvar for å lede prosjektoppgaver.



1.1 PROSJEKT SOM ARBEIDSFORM

Hva er prosjekt?

Med prosjekt mener vi i denne sammenheng en definert, avgrenset oppgave med et klart mål og med fastsatt kostnadsramme og tidsplan.

For at et prosjekt skal bli vellykket, kreves det planlegging, systematisk gjennomføring, oppfølging og rapportering. Dette medfører et visst ressursforbruk. Dette er ikke nødvendig for gjennomføring av enkle og oversiktlige oppgaver. Slike oppgaver bør derfor ikke defineres og behandles som prosjekter.

Prosjekter samler personer fra forskjellig bakgrunn, fagkunnskap og personlighet og gir dem mulighet for å samarbeide på en unik måte.

Hva er prosjektsuksess?

Et prosjekt har klart definerte mål som skal oppfylles:

•Oppdragsgiver/Kunde definerer resultatmål for prosjektets leveranser

•Utførende organisasjon og prosjektorganisasjon etablerer mål for hva prosjektet skal oppnå når det gjelder heving av kompetanse, erfaringsoverføring, m.v.

Et prosjekt kan betegnes som vellykket hvis de etablerte prosjektmål er oppfylt og de involverte personer og organisasjoner er fornøyd etter avslutning av prosjektet:

•Kunden som mottaker av produktet (leveransen) fra prosjektet oppnår kvalitet som ønsket, kostnad lik eller under budsjett og produkt levert innen tidsfrist.

•Prosjektdeltagerne har vært motivert og fått øket sin kunnskap.

•Organisasjonen som utførte prosjektet har økt sin kompetanse.

•Samfunnet er blitt tilført verdi.

Hva er prosjektledelse?

Prosjektledelse er å anvende kompetanse på en slik måte at prosjektets mål blir møtt. Med kompetanse mener vi i denne sammenheng:

•Faglig kunnskap, verktøy og teknikker.

•Menneskekunnskap og kommunikasjonsevne.

For at prosjekter og gruppearbeid skal foregå på en effektiv og målrettet måte og slik at deltakerne får en meningsfull og tilfredsstillende arbeidssituasjon, er det nødvendig at alle er kjent med og følger de grunnleggende prinsipper og retningslinjer som gjelder for prosjektarbeid, prosjektledelse og teamutvikling. Det er videre viktig at prosjektet benytter felles begreper og kommuniserer godt. Prosjektorganisasjoner som er satt sammen av mennesker med variert kompetanse og ulik beslutningsatferd, vil normalt fungere bedre enn organisasjoner som er mer ensidig sammensatt.

Mange prosjekter med tilstrekkelig fagkunnskap til å løse sine oppgaver på en god måte oppnår ikke tilfredsstillende resultater fordi prosjektledelsen og samarbeidet er for dårlig.

Prosjektlederen har en viktig rolle for at prosjektet skal bli gjennomført på en riktig måte. Prosjektdeltagerne må også sette seg inn i prosjektets mål, rammebetingelser og suksesskriterier og gjennomføre sine oppgaver i henhold til etablerte retningslinjer for at prosjektet skal bli vellykket. På denne måten vil en unngå en rekke av de vanligste feil og fallgruver som en lett kan falle i ved gjennomføring av prosjekter, slik som:

•Teamarbeidet fungerer dårlig fordi:

-Prosjektdeltagerne har mangelfull kompetanse og erfaring i prosjektarbeid.

-Det er for stort arbeidspress på noen deltakere.

-Samarbeidsforholdene er ikke tilfredsstillende.

•Styring av prosjektet svekkes pga.:

-Uklare ansvarsforhold og duplisering av arbeid.

-Mange prosjektendringer og uryddig håndtering av disse.

1.2 ROLLER I PROSJEKTET

I tabellen på neste side er de forskjellige aktører og interessenter i prosjekter og deres ansvar og oppgaver beskrevet. (Ikke alle roller behøver å være tilstede i et prosjekt. Noen roller kan også ivaretas av samme person/organisasjon).

Aktører og interessenter i et prosjekt

	AKTØR/INTERESSENT
	ANSVAR, OPPGAVER


	Oppdragsgiver (Owner)
	Prosjekteier. Setter ut prosjektoppdraget. Betaler for oppdraget. Utnevner Oppdragsleder.


	Oppdragsleder (Owner`s representative)
	Oppdragsgivers representant; bindeledd mot prosjektet.


	Bruker (User) (ofte den samme som Oppdragsgiver)
	Mottar resultatet/produktet fra prosjektet. Bruker produktet videre.


	Kunde (Customer)
	Oppdragsgiver og Bruker.


	Styringskomité (Steering Committee) Gruppe av personer etablert av Oppdragsgiver.
	Styring av prosjektet:
•Rapporteringsinstans for prosjektet.

•Godkjenningsinstans for viktige beslutninger.



	Utførende organisasjon (Performing Organization)
	Organisasjon som har prosjektansvaret. Utnevner prosjektansvarlig og prosjektleder, For prosjekter i egen organisasjon (interne prosjekter) er Utførende organisasjon også Oppdragsgiver.


	Prosjektansvarlig (Sponsor) Person oppnevnt av leder for Utførende organisasjon.
	Hovedkontaktpunkt mot Prosjektleder i Utførende organisasjon.


	Prosjektleder (Project Manager) Person oppnevnt av leder for Utførende organisasjon.
	Ansvarlig for gjennomføring av prosjektet med leveranse til riktig kvalitet, tid og kostnad.


	Prosjektmedarbeider (Team member)
	Ansvarlig for eget arbeid og at dette tilfredsstiller prosjektets behov.


	Leverandør (Supplier (Vendor)/Contractor)
	Person eller organisasjon som leverer varer (Supplier) eller oppgaver/ tjenester (Contractor) til prosjektet.


	Interessent (Stakeholder)
	Forskjellig ansvar og kontaktforhold avhengig av interesseforhold i prosjektet.


	Referansegruppe (Reference group)
	Rådgivende gruppe oppnevnt for å gi råd og veiledning til prosjektledelsen.



1.3 FASER OG BESLUTNINGER I ET PROSJEKT

Alle prosjekter gjennomgår i prinsippet de samme faser og beslutninger fra initiering til avslutning. Disse er:

⇨ Initiering av prosjektet

□ Beslutning om prosjektoppstart

⇨ Utførelse av prosjektet

⇨ Prosjektoppstart

□ Beslutning om prosjektgjennomføring

⇨ Prosjektgjennomføring

◦ Ledelse og kontroll

◦ Utførelse

⇨ Prosjektavslutning

□ Overlevering til Oppdragsgiver/Kunde

⇨ Kundens bruk av overlevert produkt
Veien til prosjektsuksess

Veien til prosjektsuksess

1.4 HVORDAN BRUKES HÅNDBOKEN

Boken kan brukes på forskjellige måter:

•Som selvstudium for personer som vil ha en enkel innføring i prosjektarbeidsformen. Det kan for eksempel være personer som skal lede eller delta i prosjekter, eller personer som skal sette ut og følge opp prosjekter.

•Som gruppearbeid for et prosjektteam ved start av et prosjekt for å gi medarbeiderne en felles basis og forståelse av prosjektarbeidsformen, hverandres roller i prosjektet og for utvikling av teamet (teamutvikling).

•Som grunnlag for virksomheter som ikke har egen håndbok for prosjektgjennomføring. Boken kan brukes som den er eller med tilpasninger til den enkelte virksomhet.

•Som oppslagsverk under prosjektarbeidet.

•Som grunnlag ved kurs i prosjektarbeid og prosjektledelse.

Anvendelse av håndboken for en del ulike prosjekter er illustrert i tabellen nedenfor.









	Kategori
	Eksempler
	Kommentar
	Bruk av Håndboken


	Bygg og anlegg
	
•Anlegg som skal forbedres

-vedlikehold

-modernisering av anlegg

•Bygging av nytt anlegg

	Krever som regel leverandører av
•ingeniørarbeider

•utstyr

•fabrikasjon

	Innhold og eksempel ideelt tilpasset til denne type prosjekt.


	Papirprosjekter
	
•Studieprosjekter

•Utarbeidelse av beslutningsunderlag

•Kvalitetsrevisjon

•Sikkerhetsanalyse

	Sluttproduktet fra prosjektet er dokument(er).
	Kap 1 til 3 godt egnet. Kap 4 til 6 anvendes etter behov.


	Forskning
	
•Utvikling av teknologi

•Utvikling av produkt

•Medisinsk forskning

	Rammebetingelser og sluttprodukt ofte lite spesifisert.
	Prosjektene har fokus på kreativitet. Håndboken vil bidra til å sette kreativiteten i system. Alle kapitler er relevante, spesielt de 3 første, med nødvendige tilpasninger til det aktuelle prosjekt.


	IT
	
•Anskaffelse og oppstart av nytt softwareprogram

•Oppgradering av IT-utstyr i en bedrift

	Inkluderer ofte opplæring av personell.
	Struktur og styring er viktig for slike prosjekter. Håndboken er et godt middel til å oppnå dette. Det aktuelle prosjekt avgjør hvilke deler av håndboken en bør legge vekt på.


	Arrangementer
	
•Idrettsarrangementer

•Utstillinger og messer

•Kurs og seminarer

	Forståelse for kundenes ønsker og behov er avgjørende for suksess.
	Grundig planlegging og forberedelse er nøkkelen til suksess for slike prosjekter, som gjennomføres på kort tid. Kap. 3 og 4 er spesielt relevante.



1.5 PROSJEKTEKSEMPELOMBYGGINGSPROSJEKTET


”Et eksempel er verd mer enn tusen argumenter”



Thomas Carlyle

For å demonstrere hvordan håndboken kan benyttes i praksis, er det definert et prosjekt hvor en har anvendt de beskrevne retningslinjer. Dette prosjektet er brukt som et gjennomgående eksempel i hele håndboken. Eksemplet kan også benyttes som inspirasjon til gruppearbeid innen prosjektgjennomføring.


OMBYGGINGSPROSJEKTET

Prosjekteksemplet gjelder ombygging og modernisering av en eldre kontorbygning:

1.Kontorlokalene eies og brukes av firmaet Prosjektering A/S, som tar på seg konsulentoppdrag i prosjektering og byggeledelse. De har derfor eget fagpersonell som kan prosjektere og planlegge samt følge opp byggeprosjekter.

2.Kontorlokalene er gammeldagse med store rom (enkeltrom og tomannsrom) og lokalene er nedslitte. Det er for lite kontorplasser til en ekspanderende bedrift som ønsker å gå over til moderne kontorlandskap med hensiktsmessige møterom.

3.Hele kontorbygningen bygges om under ett. Bedriften må derfor leie andre kontorlokaler mens arbeidet pågår.

4.Det etableres et eget ansvarlig prosjektteam for å ta seg av ombygningen. Teamet er ansvarlig for å planlegge og prosjektere samt følge opp ombyggingsarbeidene.

5.Det settes ut 3 kontrakter for henholdsvis

•Bygningsmessige arbeider

•Varme, ventilasjon og sanitær (VVS) anlegg

•Elektriske installasjoner og informasjonsteknologi (IT) Innkjøp av nye møbler og øvrig utstyr gjøres av prosjektteamet.

6.Prosjektleder rapporterer til administrerende direktør i bedriften. Det er etablert en brukergruppe med representanter for de ansatte som skal holdes løpende orientert om utviklingen i prosjektet og være med på de viktigste beslutninger. Bedriftens styre skal godkjenne prosjektavtale og samlet plan for prosjektgjennomføringen (Prosjektplan).

7.Det må innhentes nødvendige godkjennelser/tillatelser fra myndighetene i forbindelse med ombyggingen.

